KIRJALLINEN KYSYMYS E-1589/01 esittäjä(t): Cristiana Muscardini (UEN) komissiolle. Syöpätautien lisääntymisen syyt.



Virallinen lehti nro 364 E , 20/12/2001 s. 0154 - 0155



KIRJALLINEN KYSYMYS E-1589/01 esittäjä(t): Cristiana Muscardini (UEN) komissiolle (1. kesäkuuta 2001) Aihe: Syöpätautien lisääntymisen syyt Algherossa Sassarin maakunnassa pidettiin äskettäin vuosittainen syöpätautien rekisteröintiä käsittelevä kokous, jossa kävi ilmi, että syöpätaudit lisääntyvät maailmassa noin 0,5 prosentilla vuosittain. Lisääntyminen on huolestuttava ja herättää kysymyksiä sen mahdollisista syistä. On mahdollista, että leukemia ja lymfoomat ovat yhteydessä saastumisen eri muotoihin, mahdollisesti myös sähkömagneettiseen saastumiseen. Kysyn tämän perusteella komissiolta seuraavaa: 1. Onko komissio tietoinen edellä mainitusta? 2. Tehdäänkö unionissa parhaillaan selvityksiä ja tutkimuksia, joiden tarkoituksena on selvittää syöpätautien lisääntymistä ja sen mahdollisia yhteyksiä sähkömagneettiseen saastumiseen tilanteen huononemisen estämiseksi? Jos tehdään, voiko komissio antaa tutkimusten tuloksia? David Byrnen komission puolesta antama vastaus (3. syyskuuta 2001) Arvoisa parlamentin jäsen on huolissaan alueellista syöpätautien rekisteröintiä koskevassa vuosittaisessa kokouksessa Algherossa, Italiassa, raportoidusta syöpätapausten hienoisesta lisääntymisestä maailmanlaajuisesti. Nämä luvut ovat mitä todennäköisimmin peräisin Maailman terveysjärjestön WHO:n ja kansainvälisen syöväntutkimuskeskuksen IARC:n GLOBOCAN/Cancer in Five Continents -tietokannasta. Euroopan luvut tietokantaan on toimittanut syöpärekistereiden eurooppalainen verkosto (ENCR) Eurooppa syöpää vastaan -ohjelman tuella. ENCR:lle, EPIC-verkolle (tulevaisuuteen suuntautuva eurooppalainen tutkimus syövästä ja ravitsemuksesta) ja useille tutkimusohjelmista rahoitetuille tutkimuslaitoksille annettavan komission tuen tarkoituksena on löytää syövän syitä, jotta voitaisiin varhaisdiagnooseja ja hoitoa parantamalla ehkäistä syöpää tai lisätä selviytymisastetta ja parantaa syöpään sairastuneiden eurooppalaisten elämänlaatua. Lisäksi tutkimuksen ja teknologisen kehittämisen viidennessä puiteohjelmassa on käynnissä lukuisia tieteellisiä tutkimuksia sähkömagneettisten kenttien terveysvaikutuksista (Elämänlaatu-ohjelman avaintoiminto 4: Ympäristö ja terveys). Puiteohjelmasta rahoitetaan viittä hanketta yhteensä noin 9 miljoonalla eurolla. Näissä hankkeissa on pääpaino radiotaajuuksiin mahdollisesti liittyvissä syöpäriskeissä. Hankkeet käynnistettiin vuonna 2000, ja niistä saadaan tulokset seuraavien neljän vuoden aikana. Näiden tutkimusten täydennykseksi muissa samassa yhteydessä julkaistuissa ehdotuspyynnöissä tarkastellaan mahdollisia biologisia terveysvaikutuksia, kuten pääkipuja tai unirytmin häiriytymistä. Komissio pyysi lisäksi vastikään myrkyllisyyttä, ekomyrkyllisyyttä ja ympäristöä käsittelevää tiedekomiteaansa esittämään päivitetyn version kesäkuussa 1998 julkaistusta lausunnostaan, joka käsitteli sähkömagneettisiin kenttiin liittyviä terveysriskejä uuden teknologian kehityksen ja altistumisolosuhteiden osalta. Uusi lausunto julkaistaan syksyllä 2001, ja sitä käytetään tarvittaessa uuden yhteisön lainsäädännön kehittämiseen tällä alalla. Komissio ottaa luonnollisesti tarkasteltavaksi kaikki uudet terveysriskeihin liittyvät tieteelliset tiedot, joita ei ole käsitelty aiemmin.